গুৱাহাটীৰ এক স্বেচ্ছাসেৱী সংস্থা 'মুক্তি'ৰ উদ্যোগত অসমৰ বিভিন্ন প্ৰান্তত থকা দৰিদ্ৰ পৰিয়ালৰ নিৰ্বাচিত ৮গৰাকী মেধাৱী ছাত্ৰ-ছাত্ৰীক উচ্চ শিক্ষা গ্ৰহণত সহায়ক হোৱাকৈ আৰ্থিক সাহাৰ্য প্ৰদানেৰে দেওবাৰে ওদালগুৰি জিলাৰ কলাইগাঁৱৰ বন নগৰী উচ্চ মাধ্যমিক বিদ্যালয়ত এক বিশেষ অভিনন্দন অনুষ্ঠান অনুষ্ঠিত হয়।
বন নগৰী উচ্চ মাধ্যমিক বিদ্যালয়ৰ সহযোগত মুক্তিৰ সভানেত্ৰী হেমপ্ৰভা দেৱীৰ পৗৰোহিত্যত অনুষ্ঠিত অভিনন্দন অনুষ্ঠানটোত এইবাৰ হাইস্কুল শিক্ষান্ত পৰীক্ষাত শীৰ্ষস্থান লাভ কৰা তেজপুৰৰ মুনলিট হাইস্কুলৰ ছাত্ৰ ৰক্তিম ভূঞাৰ লগতে কলাইগাঁও উচ্চতৰ মাধ্যমিক বিদ্যালয়ৰ নয়না হাজৰিকা, তেজপুৰৰ মুনলিট উচ্চ মাধ্যমিক বিদ্যালয়ৰ নৱশ্ৰী কলিতা, দেওমৰনৈ উচ্চতৰ মাধ্যমিক বিদ্যালয়ৰ চিন্ময় কুমাৰ শৰ্মা, লেঙ্গেৰীয়াঝাৰ কৃষক উচ্চ মাধ্যমিক বিদ্যালয়ৰ প্ৰত্যুষপল্লৱ চক্ৰৱৰ্তী আৰু বুদ্ধদেৱ শইকীয়া, মঙলদৈৰ ব্ৰিলিয়েণ্ট একাডেমীৰ ধৰিত্ৰী শইকীয়াকে ধৰি ৮ গৰাকী ছাত্ৰ-ছাত্ৰীক বিশেষ অভিনন্দন জ্ঞাপন কৰা হয়।
'মুক্তি'ৰ সাংগঠনিক সম্পাদক দেৱজিৎ বৰাই আঁত ধৰা অনুষ্ঠানটোত সাহিত্য অকাডেমীৰ অনুবাদ বঁটা প্ৰাপক সাহিত্যিক বিপুল দেউৰী, সংগীত-নাটক একাডেমী বঁটা প্ৰাপক নৃত্যশিল্পী অনীতা শৰ্মা, অসম সাহিত্য সভাৰ মঙলদৈ আঞ্চলিক কাৰ্যালয়ৰ সম্পাদক শৈলেন ৰাজবংশী, দৰং জিলা সাহিত্য সভাৰ সম্পাদক মুকুট হাজৰিকা, অসম জাতীয়তাবাদী যুৱ-ছাত্ৰ পৰিষদৰ দৰং জিলা সমিতিৰ সভাপতি নৱজিৎ শৰ্মাকে ধৰি বহুকেইজন গণ্য-মান্য ব্যক্তি উপস্থিত আছিল।
বহু সংখ্যক ৰাইজৰ উপস্থিতিত অনুষ্ঠিত উক্ত অনুষ্ঠনতে ৰক্তিম ভূঞাৰ সৈতে অঞ্চলৱৰ্তী ৰাইজ তথা ছাত্ৰ-ছাত্ৰীসকলে এক মত বিনিময় কৰে। 'মুক্তি'ৰ শীৰ্ষক গীতেৰে আৰম্ভ হোৱা অনুষ্ঠানটোত 'ভয়ছ অব দৰং' ময়ুৰ কাশ্যপ, জ্যেষ্ঠ শিল্পী পুষ্প হাজৰিকাকে ধৰি বহুকেইজন শিল্পীয়ে গীত পৰিৱেশন কৰে।
Get the latest Assamese news from Assam and NorthEast India. নৰ্থ-ইষ্ট নাও এটা মাল্টি-এপ ভিত্তিক সম্পূৰ্ণভাৱে আঞ্চলিক, দ্বিভাষিক নিউজ প'ৰ্টেল। পেচাদাৰী ব্যক্তিৰ এটা গোটৰ নেতৃত্বত এই ডিজিটেল অসমীয়া বাতৰি প্ৰতিষ্ঠানটোৱে উত্তৰ-পূবৰ আঠখন ৰাজ্য আৰু এইবোৰৰ প্ৰতিৱেশী দেশকেইখনৰ প্ৰতিটো খা-খবৰ সামৰি লোৱাৰ চেষ্টা কৰিব। দুটাকৈ ইংৰাজী এপ আৰু এটা অসমীয়া এপৰ সংস্কৰণ থকা এইটোৱে হ'ল এই ধৰণৰ প্ৰথমটো নিউজ প'ৰ্টেল। আমি ৰাজনৈতিকভাৱে নিৰপেক্ষ আৰু দক্ষিণ-পূব আৰু দক্ষিণ এছিয়াৰ মাজৰ প্ৰকৃত বা-বাতৰিৰ সাঁকোৰ ভূমিকা ল'বলৈ চেষ্টা কৰিম।
